لا تسألوا عن بيتنا بأيَ طريق
خلوا حجارو غافية أحسن تِفيق
غفيت بعد مرسال حبرو من غبار
رغم التعب لْحجار بتغازل رفيق
بتُذكر حبيبي وقت مَ كنتو صغار
تيجي بحدي تقول يا بيتي العتيق
ترسم بشي فحمات واللوحة جِدار
حدود الخريطة وصرت تاخذها شهيق
ونسمة زفيرك عالقة بريحة سجار
كَنك جيفارا ماخذو بمربى عريق
وترسم علامة إيد تعطي الانتصار
وضو السِجارة ال عاكسو يعطي بريق
هلأ انا لوحات عا داير مدار
حب الوطن سيال من جسمي رحيق
بدي خلايا تزورني متحف اثار
عِشرة لقاح التضحية مش بالدقيق
بعدي انا غفيان متلحف حجار
وتعانقو اللوحات والمطرح يِضيق
سقفي امومةِ نازلةِ تحت الدمار
تحمي الارض مَالأرض معناها عميق
مطرح مَكان البيت رح يبقى عَمار
غسان لوحة كاتبو بعقلو الطليق
فكر الوطن سقفو سما شو يسقطو
وبيتي وطن لا تسألوا بأيَ طريق